《奔牛古树诗》
清代·褚华

奔牛四树大廿围，昔曾化龙身欲飞。雷公急击一株死，三株慑伏藏僧扉。

枝叶婆娑广庭里，怒吼终宵声未已。每因风雨满空时，昂首墙头望江水。

浓阴六月生凉秋，中间千人坐可留。邻翁白发莫言老，见翁远祖来牧牛。

五季兵戈此错处，樵斧何缘独宽汝。我来问树树应知，翠碧森森却无语。

作者简介：清江苏上海人，字秋萼，号文洲。诸生。放浪于诗酒间。工书。留心海隅轶事。有《沪城备考》。